
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 



РЕШЕНИЕ
ЗА ПРЕКРАТЯВАНЕ НА ПРОИЗВОДСТВО
№ РП-518-19-041

	Днес, 21.08.2019 г., Комисията за противодействие на корупцията и за отнемане на незаконно придобитото имущество /КПКОНПИ/, в състав:

Заместник - председател: Антон Славчев
Член: Пламен Йоцов
		Член: Антоанета Цонкова

У С Т А Н О В И:

Производството е образувано по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на сигнал с рег. № ЦУ01/С-518/27.06.2019 г. 
Същият е против Свилен Шитов - кмет на Община Д. 
По същество в сигнала се твърди, че в изпълнение на Решение № 293/19.07.2017 г. на Общински съвет Д., кметът на община Д.– Свилен Шитов сключва договор № 1007-143/20.07.2017 г. с „********“ ЕООД  за учредяване право на строеж и сервитутни права върху недвижим имот за срок от 50 години. Твърди се, че има конфликт на интереси, тъй като в Съвета на директорите на „********“ ЕООД  е включен тъста на кмета – М. Н. Г.

	Към сигнала не са приложени доказателства. 

В хода на проверката по сигнала Комисията установи следното от фактическа страна:

Сигналът е подаден от физическо лице, с посочени три имена, ЕГН, адрес за кореспонденция, телефон, електронна поща и е подписан.	
След служебно извършена проверка в регистъра на сигналите в КПКОНПИ, Комисията установи, че има постъпил сигнал от друг сигналоподател с рег. № ЦУ01-С-321/ 24.07.2018 г., срещу същото лице, заемащо висша публична длъжност, касаещ сключения Договор № 1007-143/ 29.08.2017 г. за учредяване право на строеж с „********“ ЕООД, гр. Варна, по който Комисията се е произнесла с Решение № РС-321-18-066 от 19.09.2018 г., влязло в сила на 08.11.2018 г. 
При така изяснената фактическа обстановка Комисията установи следното от правна страна:
Предпоставките за започване на производството за установяване на конфликт на интереси са уредени в чл. 47, ал. 1 и чл. 48, ал. 1 от ЗПКОНПИ – сигналът се подава в писмена форма и съдържа: три имена, единен граждански номер, адрес, телефон, факс и електронен адрес, дата на подаване на сигнала и подпис на подателя; имената на лицето, срещу което се подава сигнала и заеманата от него висша публична длъжност; данни за твърдяно нарушение на ЗПКОНПИ, като място и период на извършване на нарушението и описание на деянието, както и позоваване на документи или други източници, които съдържат информация, подкрепяща изложеното в сигнала. При наличието на посочените предпоставки Комисията е длъжна да започне, проведе и приключи производство, спазвайки принципа на служебното начало, съгласно чл. 9 от АПК. При липсата на предвидените в закона условия производството следва да се прекрати. 
Сигналът е подаден от идентифицирано по смисъла на чл. 48, ал. 1, т. 1 от ЗПКОНПИ лице.
Настоящия сигнал с рег. № ЦУ01/С-518/27.06.2019 г. е идентичен със сигнал с рег. № ЦУ01-С-321/24.07.2018 г., по който има влязло в сила Решение № РС-321-18-066 от 19.09.2018 г., с което не е установен конфликт на интереси по отношение на Свилен Шитов – кмет на община Д.
Съгласно чл.27, ал.2, т.1 от АПК, липсата на влязъл в сила административен акт със същия предмет и страни, пред същия орган е абсолютна процесуална предпоставка за развитие на производството по сигнала, за която Комисията следи служебно. 
Предвид гореизложеното, на основание чл. 27, ал. 2, т. 1 от АПК във вр. с чл. 74, ал. 2 от Закона за противодействие на корупцията и за отнемане на незаконно придобитото имущество, Комисията за противодействие на корупцията и за отнемане на незаконно придобитото имущество

РЕШИ:

ПРЕКРАТЯВА производството по сигнал с рег. № ЦУ01/С-518/27.06.2019 г., против Свилен Янчев Шитов, ЕГН **********, кмет на Община Д. 

Препис от Решението да се изпрати на Окръжна прокуратура Варна, с оглед преценка за реализиране на правомощията по чл. 76, ал. 2 от ЗПКОНПИ.

С РЕШЕНИЕТО ДА БЪДЕ ЗАПОЗНАТА дирекция „Противодействие на корупцията“. 

КОМИСИЯ:

Заместник- председател:…………П.…………/Антон Славчев/

Член:…………………П…………....…/Пламен Йоцов/

Член:…………………П……………..../Антоанета Цонкова/

